Skiflygingen i Kulm avlyst
- Det er bare å se på været så skjønner man at dette hadde blitt vrient. Jeg ble sittende på toppen i nesten to timer. Greit at vi fikk gå ned igjen og slappe av, for det ble mye stress på toppen, sier Rønsen til NTB. Fire-fem prøvehoppere var alt arrangørene klarte å få utfor bakken i Bad Mitterndorf. Sterk vind gjorde at ble venting, mye venting. Både for hoppere, ledere og over 30.000 tilskuere. - Vi ble sittende der oppe, prate, fleipe og tulle. Og så minst mulig på været. Ganske umulig situasjon når man ble sittende så lenge og ser at det trolig ikke blir noe, mener Råholt-gutten. Outsider i VM-kampen 23-åringen gleder seg til søndagens to renn. Lysluggen er en outsider i kampen om VM-plass. - Jeg har ikke noe klart mål om VM, men hopper jeg godt og langt nok her så sender jeg inn en god søknad. For meg er det bare å lære hvordan det er å være med i verdenscupen. Det er veldig annerledes til det jeg er vant til fra COC. Det er veldig gøy, og opplevelsen i hoppuken var stor. Jeg var litt dårlig til å takle det som skjedde rundt meg i hoppuken, sier Rønsen. Nå er han klar for å «utnytte» folkehavet. - Jeg har skjønt at jeg må ta det til meg og bruke det positivt. Det tror jeg at jeg skal klare nå. I dag var det over 30.000 mennesker i det dårlige været. Og de var her for å se på blant annet meg hoppe på ski. Det er ganske kult, sier Rønsen. - Hva er målsettingen søndag? - Så lenge jeg gjør det Alex (landslagssjef Stöckl) og jeg er blitt enig om på kanten, så skal jeg være fornøyd. Meterne kommer om jeg gjør det jeg skal, sier Eidsvoll-hopperen, som har 185,5 meter som personlig rekord.Alexander Stöckl åpner for at unge utøvere kan få VM-plass på bekostning av mer rutinerte hoppere. Rønsen er blant dem som kan sikre seg en tur til Vikersund i slutten av februar. - Alle som er med i verdenscupen er en del av laget som kan nå VM. Vi skal finne det beste laget, sier Stöckl. Han mener Rønsen allerede har lært seg å takle forventninger, press og styr i verdenscupen. - Det handler om å få erfaring. Det var spesielt for ham å være i hoppuken første gang. Et vanlig verdenscuprenn er mindre stressende. Han har fått nyttig erfaring, og vi har snakket om det. Dette må han lære å takle, og jeg synes allerede han har tatt steg forover, lyder dommen fra hopptreneren. - Hva forventer du av ham søndag? - Jeg håper å se at Atle presterer som på trening, for det har vært veldig bra. Det er vanskelig å si noe om resultater fordi det blir vanskelige forhold, men jeg forventer at han takler folkehavet på sletta her i Kulm, sier Stöckl. Dersom unggutta fortsetter framgangen, kan han få et luksusproblem når VM-laget tas ut.
Atle Pedersen Rønsen hadde startnummer fem, men fikk aldri satt utfor i Kulm lørdag. Været tillot ikke skiflyging og Eidsvoll-hopperen ble sittende på toppen.